钦定古今图书集成/方舆汇编/职方典/第1445卷 > 《马退山茅亭记》前人
## 钦定古今图书集成/方舆汇编/职方典/第1445卷 > 《马退山茅亭记》前人

冬十月，作新亭于马退山之阳。因高丘之阻以面势，
无《欂栌》节棁之华，不斲椽，不剪茨，不列墙，以白云为
藩篱，碧山为屏风，昭其俭也。是山崒然起于莽苍之
中，驰奔云矗，亘数十百里，尾蟠荒陬，首注大溪。诸山
来朝，势若星拱。苍翠诡状，绮缯绣错。盖天锺秀于此，
不限于遐裔也。然以远接荒服，俗参彝徼，周王之马
迹，不至谢公之齿不及，岩径萧条，登探者以为叹。
岁在辛卯，我仲兄以方牧之命试于是邦。夫其德及
故信孚，信孚故人和，人和故政多暇。由是尝徘徊此
山，以寄胜概。乃塈乃涂，作我攸宇。于是不崇朝而木
石告成。每风止雨收，烟霞澄鲜，辄角巾鹿裘，率昆弟
友生冠者五六人，步山椒而登焉。于是手挥丝桐，目
送还云，“西山爽气，在我襟袖，以极万类，揽不盈掌。”夫
美不自美，因人而彰。兰亭也，不遭右军，则清湍修竹，
芜没于空山矣。是亭也，僻介关岭，隹境罕到，不书所
作，使盛迹郁湮，是贻林涧之愧。故志之。